钦定古今图书集成/明伦汇编/官常典/第761卷 > 郭维经 姚奇引
## 钦定古今图书集成/明伦汇编/官常典/第761卷 > 郭维经 姚奇引

按《明外史》本传：“维经字六修，江西龙泉人。天启五年
进士，授行人。崇祯三年，迁南京御史。疏陈时弊，中有
所举刺，帝责令指实，乃极称顺天府尹刘宗周之贤，
力诋吏部尚书王永光谿刻及用人颠倒罪。帝置不
问。六年秋，周延儒罢政，温体仁代之。维经言执政不
患无才，有才而用之排正人，不用之筹国事，国事日
非，则委曰：‘我不知’。坐视盗贼日猖，边警日急，止与二
三小臣争口舌，角是非。平章之地，几成聚讼，可谓有
才邪？”帝切责之。庶子丁进典南畿试，有私为南京御
史黄昌所发。给事中孙晋因言进、体仁私人关节，既
获，乞下所司案验。帝亲摘七卷黜之，进乃获罪。吏部
侍郎张捷荐《逆案》吕纯如，维经疏劾，又劾掌中府抚
宁侯朱国弼贪残，皆不纳，忧去。久之，起故官。北都变
闻，南都诸臣有议立潞王者，维经力主福王。王立，进
应天府丞，仍兼御史，巡视中城。维经以加衔乃魏忠
贤陋习，力辞，不允。俄上言：“圣明御极将二旬，一切雪耻除凶、收拾人心之事，丝毫未举。今伪官纵横于凤、
泗，悍卒抢攘于瓜、仪，焚戮剽掠之惨，渐逼江南。而庙
廊之上不闻动色相戒，惟以慢不切要之务盈庭而
议，致启旁门、斗捷足，营钻窥之隙穴，作富贵之阶梯。
举朝人心，如狂如醉，匹夫匹妇呼天愤郁，酿成灾祲。
乞令内外文武诸臣洗涤肺肠，尽去刻薄偏私及恩
怨报复故习，一以办贼复仇为事。”报闻。马士英荐阮
大铖，廷臣力争。史可法进调停之说，谓：“前监国诏有
‘逆案不许起用语，臣为去之，后来何故复入？此示人
以隘’。”维经驳可法失言，士英、大铖深疾之。寻迁大理
少卿，左佥都御史。给事中吴适言：维经辑宁都城有
成效，宜责成弹压。乃命专督五城御史，察非常，清辇
毂。明年二月，隆平侯张拱日劾之，言迎恭皇御容，维
经托疾，不欲观盛典。保国公朱国弼复言：“维经署大
理寺，刑部以伪防御使武愫案会题，维经以未经覆
谳驳之。愫已受伪命，何矜何疑！执法之官，甘心庇逆，
乞重惩！”乃下部院勘议，令回籍。唐王召为吏部右侍
郎。及赣州被围，王乃命维经为吏、兵二部尚书兼右
副都御史，总理湖广、江西、广东、浙江、福建军务，督师
往援。维经与御史姚奇引募兵八千人入赣州，与杨
廷麟、万元吉协守。及城破，维经入嵯峨寺自焚死，奇
引亦死之。奇引，字有仆，钱塘人。由进士授南海知县，
地富饶，多盗贼。奇引绝苞苴，力以弭盗为事，政声大
起。入为兵部主事，改监察御史，巡按广东。未任，与维
经赴援，遂同死。